Diari Oficial de la Generalitat Valenciana


Sumari del DOGV 2526, del 09-06-1995 (1995/835022)

RESOLUCIÓ de 16 de maig de 1995, de la Secretaria General de la Conselleria d'Educació i Ciència, per la qual es delega l'exercici de determinades competències en els directors dels centres docents no universitaris de titularitat de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2526

Data del DOGV
:   09-06-1995

Secció del DOGV
:   ALTRES DISPOSICIONS

Número del document
:   1995/835022


Data del document
:   16-05-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 16 de maig de 1995, de la Secretaria General de la Conselleria d'Educació i Ciència, per la qual es delega l'exercici de determinades competències en els directors dels centres docents no universitaris de titularitat de la Generalitat Valenciana.   
L'autonomia en la gestió econòmica que els centres docents públics no universitaris tenen reconeguda en les successives lleis anuals de pressupost de la Generalitat Valenciana i raons d'economia procedimental i eficàcia aconsellen que els directors d'aquests centres docents puguen autoritzar determinades comissions de servei del personal adscrit al centre que està sota la seua direcció.  
D'altra banda, l'article 68 de la Llei 5/1983, de 30 de desembre, de Govern Valencià, estableix que l'exercici de competències pròpies de cada òrgan podrà ser delegat per aquest en l'òrgan inferior, excepte que, per aplicació del principi d'eficàcia, siga aconsellable atribuir-lo a un altre òrgan. I l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estableix la possibilitat de delegar l'exercici de les competències atribuïdes a un determinat òrgan en un altre, encara que no siga jeràrquicament dependent, quan hi haja circumstàncies d'índole tècnica, econòmica, social, jurídica o territorial que ho facen convenient.  
Per això, fent ús de les atribucions que tinc conferides i d'acord amb l'article 68 de la Llei de la Generalitat Valenciana 5/1983, de 30 de desembre, de Govern Valencià, i amb els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
Primer  
Delegar en els directors dels centres docents no universitaris de titularitat de la Generalitat Valenciana (Conselleria d'Educació i Ciència) l'autorització de comissions de servei, amb dret a indemnització, del personal adscrit al propi centre, en els supòsits prevists en els punts 1 i 2 de l'article segon del Decret 200/1985, de 23 de desembre, del Govern Valencià, sobre indemnitzacions per raó del servei, quan hi concórreguen els requisits que s'indiquen en l'apartat següent.  
Segon  
L'autorització de comissions de servei amb dret a indemnització, assenyalades anteriorment, es delega en els directors dels centres docents en els casos en què hi concórreguen els requisits següents:  
1. Que les despeses siguen a càrrec del pressupost del centre.  
2. Que el motiu siga bé el nomenament d'algun professor per a la impartició de la docència en centres de distinta localitat amb caràcter itinerant o bé la convocatòria d'un organisme oficial relacionada amb el funcionament del centre, tot això justificat documentalment.  
3. Que la indemnització per comissió de servei no corresponga satisfer-la a un altre organisme segons normes legals o reglamentàries.  
Tercer  
Aquesta delegació d'atribucions podrà ser revocada en qualsevol moment per l'òrgan que delega, d'acord amb l'article 68.5 de la Llei 5/1983, de 30 de desembre, de Govern Valencià.  
Quart  
D'acord amb l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les atribucions que es deleguen per aquesta resolució podran ser advocades en els termes i amb els requisits que estableix l'esmentat article.  
Cinqué  
Les resolucions administratives que s'adopten per delegació indicaran expressament aquesta circumstància i es consideraran dictades per l'òrgan que delega.  
Sisé  
Aquesta delegació de competències es dicta sense perjudici de les facultats delegades en els directors generals i directors territorials del Departament per Resolució de 8 d'abril de 1986, d'aquesta Secretaria General.  
Seté  
Aquesta resolució entrarà en vigor el dia següent de la seua publicació en el Diari Oficial de la Generalitat Valenciana.  
València, 16 de maig de 1995.- El secretari general: Manuel Ortells Ramos.